पैसाले जीवनभरि कसैलाई पनि पुग्दैन । यसको आयतन झनै फराकिलो बन्दै जान्छ । अहिले मानिसहरु आफ्नो नैतिकतासमेत बेचेर दिनरात धन कमाउने होडमा लागेका छन् । जब कानुन र ऐन, नियम मिचेर पैसाको मोहजालमा फसिन्छ, तब व्यक्तिभित्रको नैतिकता र इज्जत, प्रतिष्ठाको समेत एकैसाथ मृत्यु हुनेगर्छ । डा. भक्तमान भ्रष्ट समाजका बौद्धिक भ्रष्ट प्रतिनिधि पात्र हुन् । सूक्ष्मरुपमा अनुसन्धान गर्ने हो भने थुप्रै भक्तमानहरु कृत्रिम इज्जत बोकेर बेसरम राष्ट्रदोहनमा तल्लीन छन् । करोड पर्ने कार चढेर आलिसान महलमा बसे पनि नियत कालो छ भने मानसम्मान र प्रतिष्ठा प्राप्त हुँदैन । क्षणिक लोभ र लाभले एकदिन जेलभित्र पुग्न सकिन्छ भनेर डा. भक्तमानबाट धेरै युवा चिकित्सकले पाठ सिक्नुपरेको छ । आउँदा दिनमा यस्ता घटना नदोहोरिऊन् ।
